同堯民游靈源廟廖獻臣置酒用馬陵二字賦詩二首  其一
作者：黄庭堅
朝代：宋

paragraphs: 靈源廟前木，我昔見拱把。
七年身屢到，鬰鬰蔭簷瓦。
春風響馬銜，竝轡客蕭灑。
更願少尹賢，置酒意傾寫。
齋堂有佳處，花柳輕婭姹。
蓮塘想舊葉，稻畦識枯苴。
開關撫洪河，黄流極天瀉。
憶昔武皇來，繫璧沈白馬。
從官親土石，襁負至鰥寡。
空餘瓠子詩，哀怨逼騷雅。
白圭自聖禹，今誰定真假。
晁子發讜言，聖功諒難亞。
排河著地中，勢必千里下。
移民就寬閒，何地不耕稼。
此論似太高，吾亦茫取舍。
有器可深川，吾未之學也。